Sinu ninga rumah panjai angus
NYAU chukup leju ninga bala diri semenua, diri sekaban enggau bala menyadi kitai ba rumah panjai di serata menua tu ti kena tinggang penusah retung rumah dalam beberapa taun enggau bulan ti udah. Ambika banding, di rumah panjai kami empu, iya nya di Sungai Bejait, Kanowit udah kena tinggang penusah angus tu apin lama, iya nya malam 21 Februari 2014 suba. Udah nya angus ga sebuah rumah panjai, iya nya Rumah Adin Jawa, Sungai Engkalat enda jauh ari pasar Sibu kena 3 April 2014 apin lama. Engka mina entara berapa jam aja enggau nya angus ga sebuah rumah pangan penulis ba tisi jalai Ulu Krian, iya nya Rumah Kayan Tarang, di Nanga Telik, Krian, Saratok. Tu rumah panjai baru sereta tegap digaga ari batu/semin tang nitihka pengelama rumah panjai asal udah didirika, iya nya sejarah rumah panjai tu endang udah bisi 50 taun penuai iya. Dulu ari tu endang udah sigi mayuh rumah panjai kena tuntung penusah angus, sampai retung. Di Saratok pan kala rumah panjai ti angus nya nyengkaum sida di Entebu ba tebing Batang Krian, lalu pia sida di Sungai Antu enda jauh ari Entebu. Penulis mega mayuh kaban belayan ba sebelah rumah panjai dua bengkah di Saratok nya. Kelimpah ari di Saratok, di Bejait Kanowit, di Sungai Engkalat Sibu mayuh rumah panjai udah ditemu retung dalam kandang enam taun lepas nya ngagai taun 2020 tu. Dalam dua bengkah rumah angus, iya nya siti di Kapit bisi empat taun ti udah tu ti naban nyawa ini tuai orang siku. Tang iya ti pengabis penudi orang bisi bebadi laya sulai ba penusah angus tu iya nya ba sebuah rumah panjai sida bansa Kayan/Kenyah di Long Bangan, dalam kandang menua Murum apin lama ti nabanka nyawa siku nembiak sekula (lelaki) Primari Enam; munyi ti dipadah berita iya parai laban sendat seput lalu dipelaba luput enda terarika diri lebuh maya rumah panjai sida iya angus nya. Nyadi tabur penyampau rumah panjai angus ba siti-siti sitak enggau pelilih menua apin bisi bebatang diterima penulis, tang taja pia, penusah angus rumah panjai tu udah ninggang mensia mayuh di serata menua Sarawak tu. Ari selatan menua Lundu, Bau, Kuching, Serian, Balai Ringin, Pantu, Sri Aman, Lubok Antu, Betong, Debak, Saratok, Roban, Sarikei, Bintangor, Julau, Kanowit, Kapit, Sibu, Mukah, Balingian, Belaga, ngagai tunga menua utara ke Bintulu, Tatau, Niah, Bekenu, Sibuti, Miri, Limbang enggau Lawas, kitai udah ninga mayuh rumah panjai udah retung empa api dalam beberapa taun ti udah tu. Penanggul angus rumah panjai udah nyadi siti penekul enggau penimpang dalam pemansang menua. Nya alai beduduk ari penanggul tu opis perintah deka terus ngatur progrem kena ngiri penemu ti dalam, sereta pemereti ati pasal nyaga rumah ari kena angus ngagai mensia mayuh, kelebih agi ba rumah panjai kitai Iban di serata menua tu. Apin lama ti udah, bisi berita ba surat berita madah sida ari Opis Bomba Sarawak ti madah opis nya deka terus ngenatai sereta ngerembaika pemereti ati enggau penemu pasal nyaga rumah ari angus. Notis nya madah, langgur sida deka meri jaku ajar enggau tangkan sereta ngangkatka pemereti ati mensia mayuh ke nguan 80 buah rumah panjai. Tang taja pia, sida udah bisi ngatur licha nya ngagai 94 buah rumah panjai ti ngembuan bisi 5,602 pintu dipegulai. Nitih pemadah nya bisi 400 iti kereban kena madam api diberi ulih perintah udah disadung ngagai rumah panjai ungkupka kena sida rambau progrem nya diatur taun siti tu tadi. Kelimpah ari nya, opis Bomba mega meransang bala di rumah panjai meli kereban nya ka sida empu tauka minta pengasih ari orang siku-siku tauka kompeni meli rengka nya ka sida. “Kita tau minta belanja ari kompeni besai tauka orang siku-siku ungkup kena meli kereban nya tauka minta sida terus meli utai nya ka kita,” ku pemadah nya. Ba genap tiga ngagai empat pintu ba sebuah rumah panjai nya, enda tau nadai siti rengka kena madamka api nya. Rega siti kereban berat 9kg nya urung RM120 lalu pemadam api berat 4.5kg berega urung RM80 siti. Berengkah ari taun siti tu tadi, opis sida bisi nguji ngatur program dikumbai sida ‘summer camp’ ungkup bala sida ari kaban Komiti Pemansang enggau Pengelikun Genturung Pendiau (JKKK) ari lapan bengkah rumah panjai enggau genturung pendiau. Sida tu dibai ngagai Balai Bomba Sri Aman pengelama tiga hari ti alai sida diiri enggau penemu pasal sekeda pekara besangkut paut enggau api. Opis Bomba Sarawak mega bisi udah numbuhka ‘Fire Point Programme’ tauka Progrem Tibang Api ti alai semua kereban pengerara api nyengkaum ti diberi bala YB nya disimpan ba siti endur ti tengah-tengah entara sekeda genturung pendiau baka ba sekula tauka ba balai rama. Bisi 73 bengkah Tibang Api ti udah ditumbuhka ba menua Sarawak tu, nitih pemadah nya. Beserimbai enggau program tu, Bisi 38 bengkah skuad pengerara api udah direjista di Sarawak. Semua skuad pengerara api tu udah bisi diagihka enggau mayuh bengkah kereban kena ngemadamka api baka pam ai ti ulih dibai kin kitu, hos pemanchit ai sereta mega sekeda kerita ari opis sida enti skuad nya udah direjsita ulih Opis Pengerejista Gerempung (ROS). Bisi 16 buah kerita Proton Arena enggau tiga buah Mitsubishi Triton udah dikena dalam tuju tu. Ba siti aum enggau pengarang berita, siku pemesai Bomba mega bisi meri jaku tangkan ngagai bala di rumah panjai nagang sida nyambung kelalu mayuh rengka karan tauka letrik ngagai siti plak laban takutka kuasa karan dikena kelalu lebih lalu tau ngasuh angus, ku pemadah nya. Bala di rumah panjai enggau genturung pendiau ti alai mayuh rumah digaga nyembuah tang besendi enggau pangan diri baka ba alai sida setinggan begagaka rumah di tisi nengeri mega ditagang anang nyambung tali letrik kediri empu. Sida patut ngasuh orang ti bisi lisin sereta peneleba dalam nyambung tali karan sida. Pemesai nya madah bala di rumah panjai enggau genturung pendiau tebal agi ngena tali wayar enggau tali sambung mit lalu ukai ungkup kuasa karan tinggi. Nya alai tali karan nya selalu ‘overload’ enti kelalu mayuh rengka karan disambung dia. Tu endang siti pekara ti tau ngujungka iya jampat angat sereta angus. Iya baka reti jematan mit ti patah laban ditengah kerita besai sereta berat. Iya madah semua wayar tauka tali letrik ti dikena ba rumah panjai endang ukai ungkup karan kuasa tinggi lalu mina umbas ungkup ka kena rengka karan kuasa mit aja. Nya alai lebuh kuasa karan ti disambung iya kelalu tinggi wayar nya enda tekabir, reti peninggi kuasa nya enda alah iya. Ambika banding enti siti pelak nya alai nyambung wayar ari talivisyen, Astro, peti ais, dapur microwave and rengka karan bukai. Enti iya baka nya, tentu meh pelak enggau semua tali sambung nya tau jadi ‘overload’ lalu ngujungka iya tau angus. Ku iya sambung wayar ti enda betul endang siti ari kebuah besai pekara angus rumah panjai mayuh nyadi di menua Sarawak tu baka ti apin lama. Beduduk ari tu iya keran bendar nangkan bala di rumah panjai lalu nagang sida ngaga sambung tali wayar karan peneka ati. Kelimpah ari nya, bala di rumah panjai mega suah ilap laban enda ingat madam api dapur sida nyengkaum ninggalka utai sumai pia aja lalu nejuka api enda dipadam. Tu mega siti ari kebuah besai mayuh rumah panjai angus. Bisi sekeda rindang ke bukai tang api dapur mengkang enda dipadam, ku iya. Munyi ti udah disebut dulu ari tu Opis Bomba balat agi ngemeranka perati sida ngagai rumah panjai ti mayuh agi panjai entara 30 enggau 40 pintu. Nya alai enti sida angus pengerugi tetap jauh besai bebanding enggau rumah nyembuah. Sinu bendar ninga sida ti angus, laban kelimpah ari tasah, sida mega lenyau reta tengkira nyengkaum lanting lama baka angus tajau, angus utai lama. Tu ngingatka tudah kami diri sebilik ti nadai mayuh pua kumbu laban kengka ke bisi abis ditaban rumah sida niang aki angus ba Tinting Bedega dalam Batang Kedap, Melupa urung taun 1930 kelia. Lebuh nya bisi urung 30 lambar pua kumbu sida niang ini kelia angus maya rumah panjai sida angus dia. Nya alai kitai ba rumah panjai enggau semua endur bukai enda tau enda sama siru nyaga ari penanggul angus. Oleh Telesa Emperan 
See author's posts
